Dommedag i Skagway

Dommedag i Skagway er en norsk roman, utgitt som bok nummer 68 i den 83 bind store serien om western-helten og US-marshalen Morgan Kane. Boka ble lansert i 1973, skrevet av forfatteren Kjell Hallbing under pseudonymet Louis Masterson, utgitt på forlaget Bladkompaniet.

Boka kom ut i forlagets pocketserie Stjernebøkene, som Stjerne-bok nr. 520 og kostet fire kroner og femti øre. 

Dommedag i Skagway er den fjerde, og siste, boka om Morgan Kanes tid som Alaska-marshal. Den fulgte bøkene  Alaska marshal, Yukon’s onde ånd og Klondike ’97 som hadde kommet ut tidligere samme året. For Bladkompaniet hadde oppholdet innfridd. De hadde satt opp bokprisen med femti øre, og var klar til å øke Kane-opplaget med enda ti tusen før neste bok. For Kane hadde tiden blant gulljegerne i nord vært den reneste elendighet. 

Året før hadde han, forvist av Washington, ankommet utposten Skagway sjøveien, og vært alt annet enn velkommen. I Dommedag i Skagway er han på vei fra Canada tilbake til samme utpost, fra motsatt hold, forvist av de kanadiske myndighetenes rødjakker. Og han er like lite velkommen i Skagway denne våren.

Nå er det Jefferson Randolph «Soapy» Smith som har slått seg opp i Skagway, og som vil ha Kane av veien. Og som nesten klarer det. Da Kane blir tatt av et snøskred er det ikke naturkreftene som står bak, men Soapy... Det bygger seg opp til et sluttoppgjør, i Skagway, på selveste 4. juli 1898. Og fra Washington er det på vei et bud med brev.

Det er langt mellom lyspunktene i Kanes liv nå. Men han får støtte fra Frelsesarmeen et sted underveis. Og han ligger med en prostituert på julaften.

Mottagelsen av boka 
Kane-serien var de første årene etter at den startet i 1966 blitt utgitt i nokså normale pocket-opplag på 12-16000, men fra 1969 hadde forlaget merket en økende interesse. Forleggeren Finn Arnesen beskriver utviklingen etter det som «rakettferden mot kjempeopplagene». Nå trykket forlaget et førsteopplag på .

Seriens popularitet gjorde at Dommedag i Skagway snart måtte trykkes i nye opplag. Mens den fortsatt ble utgitt i Bladkompaniets opprinnelige pocket-serie kom boka i minst tre opplag. I tillegg ble den solgt i hardcover-versjon da Bladkompaniet i årene 1972-1974 lanserte serien i innbundet utgave, med to bøker i hvert bind.

Og utgivelsene var ikke begrenset til Norge. 

Boka kom i 1978 i Danmark på Winther som Dommedag i Skagway og året etter i Sverige som Dödens dag.
I Finland kom den i 1980 på Otava som Skagwayn tuomiopäivä. Også Island fikk sin utgave: Domsdagur i Skagway.

Senere utgivelser 
Da Bladkompaniet i 1991 ga ut serien på nytt besluttet de å publisere bøkene i kronologisk rekkefølge, der man begynte med Kanes fødsel og sluttet med Den siste jakten. Nå havnet Dommedag i Skagway i bok nr. 39, sammen med Klondike ’97. Da Bladkompaniet/Schibstedforlagene i årene 2002–2008 gjenutga bøkene i dobbelt-pocket kom Dommedag i Skagway i 2008 som bok 76 i bind 75–76. 

Etter at Aller forlag i 2008 tok over rettighetene kom bøkene fra 2009 enkeltvis, fortsatt i kronologisk rekkefølge, men med noen justeringer. Nå kom den i 2015 som bok nr. 77 i serien, en utgivelse som i 2019 ble lansert som lydbok av Norsk lyd- og blindeskriftbibliotek, innlest av Jan Olav Simonsen. 

Plasseringen som bok 77 i serien er ført videre i senere utgivelser, som i Cappelen Damms lydbokversjon fra 2021, lest inn av Torgeir Reiten.

Referanser

Kilder 
 Atle Nielsen, Kjell Jørgen Holbye m. fl.: Den store boka om Morgan Kane, Aller forlag 2014, side 260–261.

Norske romaner
Morgan Kane
Bøker fra 1973